Ope-prysgeld aan verkeerde Tommy betaal | Netwerk24
Ope-prysgeld aan verkeerde Tommy betaal
10 Augustus 2018 12:01
Die Britse gholfspeler Tommy Fleetwood het £120 000 (R2,1 miljoen) vir sy gesamentlike 12de plek in die Britse Ope verdien – maar die organiseerders van die Europese reeks het sy prysgeld in die bankrekening van 'n naamgenoot in Amerika inbetaal.
Tommy Fleetwood ding vandeesweek in die 100ste PGA-kampioenskap mee. Foto: Getty Images
BBCSport berig die Europese reeks het verskoning gevra vir die "administratiewe fout" wat daartoe gelei het dat 'n 58-jarige beroepsgholfspeler in Florida, ook Thomas Fleetwood, dié meevaller in sy bankrekening ontvang het.
Fleetwood, wat ook as joggie optree, sê hy het ná die foutiewe inbetaling met die 27-jarige Engelsman probeer kontak maak.
"Dit was 'n eerlike fout," sê hy. "Ek wou my voorheen by die senior reeks aansluit, so hulle het per ongeluk my bankbesonderhede gebruik."
Die Britse Fleetwood, wat 11de op die wêreldranglys is, ding vandeesweek in die PGA-kampioenskap by die Bellerive-klub in St. Louis in die VSA mee.
Hy sê die Europese reeks stel tans ondersoek in en dat hy seker is dat hulle taamlik sleg voel oor die fout.